Apple'i disainitud kiip (M1)
**Apple Silicon** on Apple'i välja töötatud süsteemikiipide (SoC) seeria. Apple'i kiibid on aluseks enamikule uutele Macintoshi arvutitele, aga neid leiab ka sellistest seadmetest nagu iPhone, iPad, Apple TV, Apple Watch, lisaks AirPods, HomePod ja selle järeltulija HomePod Mini, iPod Touch ja AirTag.

Apple ei tooda enda disainitud kiipe ise, vaid laseb allhanke korras neid toota teistel kiibitootjatel. Apple'i kiipide väljatöötamise eest vastutab Johny Srouji.

2020. aasta WWDC-l avalikustas Apple plaani minna üle täielikult enda disainitud kiipidele järgneva kahe aasta jooksul. Esimesed Apple'i kiibiga personaalarvutid toodi turule 10. novembril 2020, esimese laine käigus läksid Apple'i disainitud kiibile üle MacBook Air, 13-tolline MacBook Pro ja Mac Mini.

Esimesed süsteemikiibid
-----------------------

Samsungi toodetud süsteemikiip esimesest iPhone'ist
Apple'i esimesed süsteemikiibid leidsid kasutust iPhone'is ja iPod Touchis. 

Koos esimese iPhone'iga avaldati ka 29. juunil 2007 **APL0098** (ka S5L8900) süsteemikiip. Sellel on 412 MHz ühetuumaline ARM11 protsessor ja PowerVR MBX Lite graafikaprotsessor. Tootjaks oli Samsung ning tootmiseks kasutati 90 nm tehnoloogiat. APL0098 oli ka kasutusel Iphone 3G-s ja iPod Touchis

9. septembril 2008 avaldatud **APL0278** (ka S5L8720) oli kasutusel teise generatsiooni iPod Touchis. Sellel on 533 MHz ühetuumaline ARM11 protsessor ja PowerVR MBX Lite graafikaprotsessor.

8. juunil 2009 avaldatud **APL0298** (ka S5L8920) oli kasutusel iPhone 3GS'is. Sellel on üks 600 MHz ühetuumaline Cortex-A8 protsessor ja PowerVR SGX535 graafikaprotsessor. 

9. septembril 2009 avaldatud **APL2298** (ka S5L8922) oli kasutusel kolmanda generatsiooni iPod Touchis.

A-seeria
--------

A-seeria võeti kasutusele 2010. aastal, kui avalikustati A4-kiibiga iPad. 

### Apple A4

 *Pikemalt artiklis Apple A4*
A4 oli Apple'i esimene A-tähisega süsteemikiip ja see oli algselt kasutusel 2010. aasta iPadis, kuid hiljem lisandus A4 kiip ka iPhone 4 sisse, neljanda generatsiooni iPod Touchi ja ka teise generatsiooni Apple TV-sse. Apple A4 süsteemikiibil oli üks Cortex-A8 tuum, mis oli vastavalt iPadis, iPhone'is ja iPod Touchis taktkiirustega 1 GHz, 800 MHz ja 800 MHz. A4-kiibis oli ka PowerVR SGX535 graafikaprotsessor.

### Apple A5

 *Pikemalt artiklis Apple A5*
Apple A5 oli Samsungi toodetud süsteemikiip, mis vahetas välja varem kasutusel olnud A4-kiibi. A5-kiip tuli välja 2011. aasta märtsis iPadis, sama aasta lõpus sai ka uus iPhone 4S sama kiibi. A5-kiibis on kahetuumaline ARM Cortex-A9 protsessor ja kahetuumaline PowerVR SGX543MP2 graafikaprotsessor.

M-seeria
--------

Apple M on Maci arvutites kasutatav süsteemikiipide seeria, mis on turul 2020. aasta novembrist. Apple'i M-seeria kiibil põhinevata seadmete hulka lisandus ka tahvelarvuti iPad Pro 2021. aasta aprillis ja tahvelarvuti iPad Air 2022. aasta märtsis. Tähisega M tähistati varem Apple'i Motioni kaasprotsessoreid.

### Apple M1

 *Pikemalt artiklis Apple M1*
Apple'i M1 on esimene nende disainitud kiip, mis on mõeldud kasutamiseks Macintoshi arvutites. Tootmisel kasutati TSMC 5 nm tehnoloogiat. M1 süsteemikiip hõlmab kaheksatuumalist protsessorit (CPU), kuni kaheksatuumalist graafikaprotsessorit (GPU), operatiivmälu, krüpteerimise/dekrüpteerimise protsessorit, ThunderBolti kontrollerit ja SSD kontrollerit ja mitmeid pisemaid mikroprotsessoreid. 

### Apple M1 Pro

2021. aasta oktoobris avaldatud M1 Pro on MacBook Pro tarbeks loodud süsteemikiip, mis on toodetud kasutades TSMC 5 nm tootmisprotsessi. M1 Pro sisaldab kuni 10-tuumalist protsessorit ja kuni 16-tuumalist graafikaprotsessorit.

### Apple M1 Max

Paralleelselt M1 Pro süsteemikiibiga avalikustati ka M1 Max, mis on samuti mõeldud kasutamiseks MacBook Pro tooteseerias. M1 Max mahutab endasse 10-tuumalise protsessori (kaheksa võimekamat tuuma ning kaks energiatõhusamat tuuma) ja kuni 32-tuumalise graafikaprotsessori.

### Apple M1 Ultra

2022. aasta 8. märtsil avaldatud M1 Ultra on Mac Studio tarbeks loodud süsteemikiip. M1 Ultra luuakse kahe M1 Max kiibi ühendamisel ränisilla abil, mille tulemusena on M1 Ultra kiibil 20-tuumaline protsessor ja 64-tuumaline graafikaprotsessor.

T-seeria
--------

T-seeria on turvalisusele suunatud kiibiseeria, mis on kasutusel Inteli baasil MacBook ja iMac arvutites alates 2016. aastast. T-seeria kiipide töö on töödelda biomeetrilisi (Touch ID) andmed.

Vaata ka
--------

* Intel Atom
* Qualcomm Snapdragon
* Nvidia Tegra

Viited
------

1. ↑  "The Most Important Apple Executive You've Never Heard Of". *Bloomberg*. 18. veebruar 2016. Vaadatud 28.04.2022.
2. ↑  Tom Warren (22. juuni 2020). "Apple is switching Macs to its own processors starting later this year". *The Verge*. Vaadatud 28.04.2022.
3. ↑  "iPhone Q&A". *Everyi.com*. 23. märts 2022. Vaadatud 08.05.2022.
4. ↑  "2nd Generation iPod Touch Faster than iPhone". *toucharcade.com*. 24. november 2008. Vaadatud 08.05.2022.
5. ↑  Anand Lal Shimpi (10. juuni 2009). "The iPhone 3GS Hardware Exposed & Analyzed". *AnandTech*. Vaadatud 08.05.2022.
6. ↑  "iPod touch (3rd generation)". *AppleDB*. Originaali arhiivikoopia seisuga 6.06.2022. Vaadatud 08.05.2022.
7. ↑  "Apple Launches iPad". *Apple Newsroom*. 27. jaanuar 2010. Vaadatud 28.04.2022.
8. 1 2  Nicholas Bonsack (28. jaanuar 2008). "Apple inside: the significance of the iPad's A4 chip". *Macworld*. Vaadatud 08.05.2022.
9. ↑  Anand Lal Shimpi (12. märts 2011). "Apple iPad 2 Preview". *AnandTech*. Vaadatud 08.05.2022.
10. ↑  Juli Clover (15. veebruar 2022). "Apple M1 Chip: Everything You Need to Know". Vaadatud 08.05.2022.
11. ↑  Juli Clover (15. veebruar 2021). "Apple's M1 Pro Chip: Everything You Need to Know". *MacRumors*. Vaadatud 08.05.2022.
12. ↑  Lori Grunin (14. märts 2022). "M1 Ultra, M1 Pro, M1 Max and M1: Apple Mac Chips Compared". *CNET*. Vaadatud 08.05.2022.
13. ↑  "Apple unveils M1 Ultra, the world's most powerful chip for a personal computer". *Apple.com*. 8. märts 2022. Vaadatud 08.05.2022.
14. ↑  Ryan Smith (8. märts 2022). "Apple Announces M1 Ultra: Combining Two M1 Maxes For Workstation Performance". *AnandTech*. Vaadatud 08.05.2022.